Cu prilejul celebrării Zilei Internaționale a Femeii, Centrul de Cultură Urbană Casino își deschide porțile către o expoziție specială, menită să marcheze forța, grăția și vocea femeii în societatea contemporană. Ilustrațiile unei cărți de poeme se desfășoară ca un covor de imagini pe simezele din inima Parcului Central, alcătuind o expoziție unică de ilustrație-text. Volumul UNA, sub semnătura Iuniei Cordea, însoțit de creațiile vizuale ale talentatei Iulia Burlac, aduce în prim-plan o frescă vibrantă a feminității, subliniind o estetică plină de culoare și vitalitate, un adevărat manifest feminin.
Într-un interviu captivant acordat Biancăi Paduran la Via Cluj TV, Iunia Cordea dezvăluie culisele procesului de creație al acestui minunat volum al feminității. În ciuda faptului că nu se identifică drept o consumatoare de poezie, a fost cucerită de ritmurile subtile care au inspirat compunerea acestui opus de o sensibilitate aparte. Versurile au izvorât dintr-un dialog perpetuu între femei, subliniind necesitatea reîntoarcerii la propria conștiință feminină.
Feminitatea este explorată într-o manieră transgenerațională, fiind percepută ca un întreg indivizibil, iar esența feminină se dezvăluie prin dialogul ininterrupt între entități feminine. Traumele și bucuriile sunt exprimate într-un mod profund, inspirând și consacrând titlul de UNA: "Suntem toate una, nu crede iluzia separării. Aceeși carne, același adânc, același dor: să fim noi însene, împreună." Suferința este privită cu empatie, ca un câmp fertil ce așteaptă să fie cultivat cu iubire și îngăduință.
Autoarea și ilustratoarea, prin eforturi comune, cultivă o conștiință feminină delicată, renunțând la zidurile pe care societatea le ridică în fața femeilor, la rigiditatea impusă de prejudecăți și constrângeri. Feminitatea devine sinonimă cu natura, cu prospețimea nealterată de umbrele unei culturi patriarhale, inspirație reflectată în ilustrațiile florale și înspiratele compoziții ale cărții.
Pe 9 martie, la Centrul de Cultură Urbană Casino, autoarea și ilustratoarea vor fi gazdele unei întâlniri speciale, dedicată întregii comunități, încununată de muzică, poezie și ilustrație, un eveniment ce își propune să aducă în prim-plan vocea și valorile feminismului contemporan, invocând la o schimbare și mai profundă și mai autentică în societate. Evenimentul, începând cu ora 18:30, este deschis tuturor celor dornici să celebreze diversitatea și forța feminină.
Mara A. MUNTEAN